শহিদ কবীর আবেগের বশবর্তী শুধু নন, প্রবল আবেগে কম্পমান। বিষয়বস্ত্ত বা বস্ত্ত, যা তাঁর সৃষ্টির অনুপ্রেরণা, তা স্পর্শ করে, তার সঙ্গে আত্মিক সম্পর্ক স্থাপন করে তিনি আবেগ ঢেলে দিতে চান ক্যানভাসে। মানুষজন, তুচ্ছ বস্ত্ত বা অবস্ত্ত অথবা প্রকৃতি – সবকিছুকে ভালোবাসার বন্ধনে আবদ্ধ করে সেই ভালোবাসার চিত্ররূপ ফুটিয়ে তোলেন তিনি। দীর্ঘকাল স্পেনে থেকে একসময়ে তিনি বলেছিলেন, ‘বাংলাদেশ ও স্পেন দুটোই আমার দেশ।’ এখনো কি তা-ই বলেন?